./data/phi0914/phi0014/phi0914.phi0014.perseus-lat2.xml
Titus Livius (Livy)
itaque cum renuntiatum a       mercatoribus esset negata Ueientibus auxilia, iussosque suo consilio bellum       initum suis uiribus exsequi nec aduersarum rerum quaerere socios, cum quibus       spem integram communicati non sint,  tum       dictator, ne nequiquam creatus esset, materia quaerendae bello gloriae adempta,       in pace aliquid operis edere quod monumentum esset dictaturae cupiens, censuram       minuere parat, seu nimiam potestatem ratus seu non tam magnitudine honoris quam       diuturnitate offensus   contione itaque       aduocata, rem publicam foris gerendam ait tutaque omnia praestanda deos       immortales suscepisse: se, quod intra muros agendum esset, libertati populi       Romani consulturum  maximam autem eius custodiam esse, si magna imperia diuturna       non essent et temporis modus imponeretur, quibus iuris imponi non posset             alios magistratus annuos esse,       quinquennalem censuram; graue esse iisdem per tot annos magna parte uitae       obnoxios uiuere  se legem laturum ne plus quam annua ac semestris censura esset             consensu ingenti populi legem postero       die pertulit et 'ut re ipsa' inquit, 'sciatis, Quirites, quam mihi diuturna non       placeant imperia, dictatura me abdico'         deposito suo magistratu, imposito fine alteri, cum gratulatione ac fauore       ingenti populi domum est reductus  censores aegre passi Mamercum quod       magistratum populi Romani minuisset tribu mouerunt octiplicatoque censu aerarium       fecerunt   quam rem ipsum ingenti animo tulisse       ferunt, causam potius ignominiae intuentem quam ignominiam; primores patrum,       quamquam deminutum censurae ius noluissent, exemplo acerbitatis censoriae       offensos, quippe cum se quisque diutius ac saepius subiectum censoribus fore       cerneret quam censuram gesturum:  populi certe       tanta indignatio coorta dicitur ut uis a censoribus nullius auctoritate       praeterquam ipsius Mamerci deterreri quiuerit